
Incident de nul·litat parcial d’actuacions per vulneració de drets lingüístics (art. 231 i 238 i següents LOPJ; art. 14 i 24 CE; art. 10 i 11 de la LO 5/2024 i art. 142 LEC)

Procediment núm. .............


A LA SECCIÓ ............. DEL TRIBUNAL D’INSTÀNCIA DE ............., PLAÇA ….

................., lletrat/ada, actuant en nom i representació de ................., part demandant en aquest procediment seguit en reclamació de ................. contra ................. (part demandada), compareix davant aquest Tribunal i
MANIFESTA
Que mitjançant aquest escrit interposa incident de nul·litat parcial d’actuacions, a l’empara del que disposen els articles 238 i següents de la Llei orgànica del poder judicial, i en particular del seu article 241, contra la diligència d’ordenació de data ................. i les resolucions posteriors que la confirmen (decret de data ................. i interlocutòria de data .................), per les quals s’imposa a aquesta part l’obligació de traduir al castellà, al seu càrrec, els escrits i documents presentats en valencià.
Aquest incident es fonamenta en l’existència d’una vulneració del dret fonamental a la tutela judicial efectiva (art. 24 CE), en relació amb el dret a utilitzar les llengües oficials sense patir cap perjudici (art. 14 CE).
Així mateix, es fa constar que aquesta vulneració no ha pogut ser reparada a través dels recursos ordinaris interposats en aquest procediment, amb la qual cosa la vulneració ha quedat consolidada després de la resolució del recurs corresponent, sense possibilitat d’interposar-hi en contra recursos ordinaris ni extraordinaris ulteriors.

VULNERACIÓ DE DRET FONAMENTAL
La qüestió plantejada no constitueix una mera discrepància en la interpretació de la legalitat ordinària, sinó que comporta una vulneració directa del dret fonamental a la tutela judicial efectiva, en tant que s’imposa a aquesta part una càrrega processal derivada exclusivament de l’exercici legítim d’un dret reconegut per l’ordenament jurídic.
El nucli del problema radica en la imposició de la traducció a càrrec de la part que ha utilitzat una llengua oficial, la qual cosa transforma l’exercici d’un dret en una font d’obligacions.
En primer lloc, l’article 6.2 de l’Estatut d’autonomia de la Comunitat Valenciana reconeix el valencià com a llengua oficial a la Comunitat Valenciana i garanteix el dret de totes les persones a conèixer-lo i usar-lo. Així mateix, l’article 6.4 de l’Estatut estableix que ningú no pot ser discriminat per raó de la seua llengua. En el mateix sentit, l’article 12 de la Llei d’ús i ensenyament del valencià reconeix el dret de la ciutadania a utilitzar el valencià en les seues relacions amb l’Administració de justícia, sense que es puga exigir cap mena de traducció i sense que se’n puga seguir retard o demora en la tramitació de les seues pretensions.
En el mateix sentit, cal citar l’article 231 de la Llei orgànica del poder judicial, que estableix, d’una banda, que els documents presentats en llengua oficial autonòmica tenen plena validesa i eficàcia sense necessitat de traducció i, de l’altra, que en cas que la traducció siga necessària, aquesta s’ha de demanar d’ofici sense que es puga imposar la càrrega de realitzar-la a la part que exerceix el seu dret lingüístic.
Així doncs, l’obligació imposada a aquesta part de traduir íntegrament els escrits i la documentació suposa un perjudici processal directe, incompatible amb aquest marc normatiu.
En segon lloc, l’article 142.4 de la Llei d’enjudiciament civil no estableix en cap cas que la traducció haja de recaure sobre la part que ha utilitzat una llengua oficial pròpia d’una comunitat, i es limita a preveure aquesta possibilitat quan siga necessària per garantir la defensa.
Cal afegir, a més, que els articles 10 i 11 de la Llei orgànica 5/2024, del dret de defensa, reconeixen el dret a utilitzar les llengües oficials i disposen que, quan siga necessari per garantir la defensa, correspon a l’òrgan judicial facilitar els mitjans de traducció.
Per tant, la traducció és una mesura de garantia del dret de defensa, no una càrrega que es puga imposar a qui exercita un dret lingüístic.
En vista de tota la normativa exposada, la interpretació efectuada en les resolucions impugnades resulta automàtica, no ponderada i no sistemàtica, ja que prescindeix completament de la necessària connexió amb el conjunt de normes estatutàries, orgàniques i autonòmiques que prohibeixen expressament qualsevol perjudici derivat de l’ús del valencià davant l’Administració de justícia.
Així mateix, invocar la doctrina constitucional sobre la tutela judicial efectiva no resulta aplicable al cas, en tant que aquestes resolucions únicament legitimen l’adopció de mesures per evitar indefensió real, però no la imposició de càrregues processals a la part que exerceix un dret reconegut.
Finalment, la suposada indefensió al·legada per la part demandada no deriva de l’ús del valencià, sinó de la decisió voluntària d’aquesta part de designar professionals que no dominen la llengua oficial del territori, circumstància que no pot traslladar les seves conseqüències a aquesta part.

ABAST DE LA NUL·LITAT
La vulneració denunciada té l’origen en la diligència d’ordenació de data ................., que imposa per primera vegada l’obligació de traducció a càrrec d’aquesta part. Les resolucions posteriors han confirmat la diligència esmentada, amb la qual cosa s’ha consolidat la lesió del dret fonamental.
Per això, la nul·litat s’ha de declarar des d’aquesta resolució inicial, amb retroacció d’actuacions al moment immediatament anterior en què es va dictar.

Per tot això,	

A LA SECCIÓ ................. DEL TRIBUNAL D’INSTÀNCIA DE ................., PLAÇA ….., SOL·LICITE: Que tinga per presentat aquest incident de nul·litat d’actuacions i, en virtut d’això:
1. Declare la nul·litat parcial de les actuacions des de la diligència d’ordenació de data ................. .
2. Deixe sense efecte l’obligació imposada a aquesta part de traduir al castellà els escrits i documents presentats en valencià.
3. Resolga a favor de la retroacció d’actuacions, a fi que la traducció la duga a terme d’ofici l’Administració de justícia o es realitze mitjançant els mecanismes institucionals legalment previstos.

.........., ....... de ......... de 20....

